《吴慎微邓志宏同游陈氏园》
宋代·李纲

我本惜春人，常恐春色老。沙阳渺天南，春到一何早。

群芳忽烂漫，自觉被春恼。招邀适名园，景物得幽讨。

灿灿桃李妍，娟娟松竹好。虚室自含风，回塘已生草。

酌酒对芳菲，论文慰怀抱。瑰奇窥李杜，寒色笑郊岛。

软语既温温，高谈方浩浩。二子若骅骝，轻车驾长道。

而我正飘蓬，摧残已枯槁。家在天一涯，情若风中翿。

幸然得相从，豁我忧心捣。青春能几时，落花看又扫。

宁辞金罍空，坐使玉山倒。世事可两忘，悠悠信苍昊。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。